Diari Oficial de la Generalitat Valenciana


Sumari del DOGV 7148, del 08-11-2013 (2013/10665)

ORDE 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres docents públics i en els servicis o unitats de suport escolar i educatiu dependents de la Generalitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/11/06/90/dof/vci/html**

### Dades del document

Número de DOGV
:   7148

Data del DOGV
:   08-11-2013

Secció del DOGV
:   I. DISPOSICIONS GENERALS

Número del document
:   2013/10919


Data del document
:   06-11-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * personal docent
    * llengua oficial
    * reconeixement d'estudis
    * legislació

La Llei 1/2024, de 27 de juny, de la Generalitat, per la qual és regula la llibertat educativa deroga esta orde en tot el que afecta el professorat dels cossos i especialitats docents següents:
1. Cossos de catedràtics d'ensenyament secundari i de professors d'ensenyament secundari, en aquelles especialitats que no disposen d'atribució docent per a impartir Educació Secundària Obligatòria, Batxillerat o Formació Bàsica de Persones Adultes.
2. Cos de professors especialistes en sectors singulars de la formació professional.
3. Cos a extingir de professors tècnics de formació professional.
4. Cossos de catedràtics de música i arts escèniques i de professors de música i arts escèniques.
5. Cossos de catedràtics d'arts plàstiques i disseny i de professors d'arts plàstiques i disseny.
6. Cos de mestres de taller d'arts plàstiques i disseny.
7. Cossos de catedràtics d'escoles oficials d'idiomes i de professors d'escoles oficials d'idiomes.

ORDE 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres docents públics i en els servicis o unitats de suport escolar i educatiu dependents de la Generalitat. [2013/10552]  
PREÀMBUL   
  
En desplegament de la Llei 4/1983, de 23 de novembre, d'Ús i Ensenyament del Valencià, el Decret 62/2002, de 25 d'abril, del Govern Valencià, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, va disposar en l'article 1 que el personal docent dels centres d'ensenyança no universitària i dels servicis o unitats de suport escolar i educatiu dependents de la Conselleria de Cultura i Educació ha de tindre el coneixement adequat, tant en l'àmbit oral com escrit, dels dos idiomes oficials de la Comunitat Valenciana. Així mateix, en l'article 2 es va disposar que l'acreditació del coneixement adequat a què es referix l'article anterior s'exigirà en els procediments selectius d'ingrés i d'accés a cossos docents que es convoquen a la Comunitat Valenciana, incloent-hi els procediments d'accés a la condició de catedràtic.  
  
Més recentment, el Decret 127/2012, de 3 d'agost, del Consell, pel qual es regula el plurilingüisme en l'ensenyança no universitària a la Comunitat Valenciana, regula en el capítol IV els requisits, la capacitació i formació exigible al professorat i, en concret, en l'article 9 disposa que la conselleria competent en matèria d'educació catalogarà lingüísticament els llocs de treball en els centres públics amb la finalitat de garantir la continuïtat dels programes plurilingües.   
  
L'article 15 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos, preveu que en les convocatòries per a places o llocs dependents de comunitats autònomes la llengua pròpia de les quals tinga caràcter oficial, es podran establir els requisits legalment exigibles quant a la cooficialitat de les llengües. Així mateix, l'article 14 establix que les administracions educatives, d'acord amb la seua planificació educativa, podran oferir places o llocs per a la cobertura dels quals es requerisquen requisits específics en la forma que es determinen en les corresponents normes procedimentals de les respectives convocatòries.  
  
L'Orde de 23 de gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu, va establir en la disposició addicional segona l'exigència del requisit lingüístic de valencià i va concedir un termini de cinc anys per a obtindre'l a partir de la finalització del període d'aplicació de la Llei d'Ordenació General del Sistema Educatiu, previst per al curs escolar 2000-2001, si bé el dit termini s'estenia a deu anys per als professors que impartiren docència en centres docents on no s'impartirà cap dels programes previstos en la normativa de desplegament de la Llei d'Ús i Ensenyament del Valencià.  
  
Del successiu desplegament normatiu en matèria de la llengua pròpia es desprén que des de l'entrada en vigor de l'Estatut d'Autonomia de la Comunitat Valenciana i de la Llei 4/1983, de 23 de novembre, s'ha avançat de manera progressiva per a garantir que el professorat estiga capacitat per a impartir ensenyança en la llengua pròpia sense que supose cap minva en els seus drets, d'esta manera permet l'adquisició dels coneixements suficients al llarg del temps.   
En este sentit, el coneixement adequat del valencià ja és exigible als funcionaris del cos de mestres des de 1997, encara que els seus llocs no estiguen catalogats amb el perfil lingüístic, a l'efecte del qual van disposar d'un ampli període transitori per a l'adquisició dels coneixements necessaris i, per mitjà de la present norma, es pretén obrir un període transitori per a l'adquisició dels coneixements necessaris en un període de quatre anys per a la resta del personal afectat. Tot això recolzat amb l'exigència que el dit coneixement també ha de ser acreditat en tots els procediments selectius d'ingrés i d'accés a qualssevol cossos docents des de l'entrada en vigor del Decret 62/2002, de 25 d'abril, del Consell.  
  
D'acord amb el que indica l'exposició de motius del Decret 127/2012, de 3 d'agost, del Consell, és de capital importància per a la implantació dels programes que regula este decret que el professorat dels centres educatius de la Comunitat Valenciana tinga un domini oral i escrit suficient de les llengües curriculars com a vehicle de transmissió de coneixements.  
És per això que en desplegament del Decret 127/2012, de 3 d'agost, del Consell, es va dictar l'Orde 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià i en llengües estrangeres en les ensenyances no universitàries a la Comunitat Valenciana.  
Per la seua banda, el model de diferents programes lingüístics previst pel Decret 79/1984, de 30 de juliol, del Consell, responia a un context social, polític i econòmic superat per un nou paradigma plurilingüe en el marc del Decret 127/2012, de 3 d'agost, del Consell, que a més s'ha concretat en la determinació de les titulacions administratives exigibles que faculten per a l'ensenyament en valencià i del valencià.  
  
Com a conseqüència, la present orde constituïx el corol·lari necessari, quan a través de la catalogació de determinats llocs amb el requisit lingüístic de valencià i l'establiment d'un període transitori de quatre anys per a l'obtenció de les titulacions administratives necessàries per als funcionaris de determinats cossos docents i professorat de religió, es complix el mandat de l'Estatut d'Autonomia de la Comunitat Valenciana i la normativa que la desplega.  
  
Sense perjuí del que s'ha expressat anteriorment, no és procedent establir un nou període transitori per a l'obtenció del requisit lingüístic als funcionaris del cos de mestres, perquè ja van disposar d'este. Al mateix temps, a causa de les especials característiques del personal contractat especialista per a impartir determinats mòduls en ensenyances de Formació Professional Inicial i, en particular, per la inexigibilitat de cap titulació en la selecció d'aquell, no resulta procedent establir per al dit personal el requisit o la capacitació lingüística regulat en la present norma.  
En tot cas, la no-adquisició del requisit lingüístic per part del professorat inclòs en l'àmbit subjectiu d'aplicació de la present norma no comportarà que hi haja una disminució de drets per part d'este, ja que no implicarà remoció del lloc de treball de què fora titular, si bé és imprescindible modular l'àmbit geogràfic a què haurà de quedar circumscrita la seua mobilitat que, una vegada vençut el període transitori establit per a l'adquisició del requisit lingüístic, estarà vinculada als centres ubicats en localitats de predomini lingüístic castellà, de conformitat amb el criteri que conté la Llei 4/1983, de 23 de novembre.  
  
Finalment, les peculiars característiques de la plantilla dels centres, que necessàriament és contingent i varia d'un curs a un altre en funció de la demanda d'escolarització, comporta que la seua definició es concrete en punt a l'adjudicació dels llocs en aplicació de criteris preestablits de dotació de plantilles regulats reglamentàriament, si bé la publicitat de la dotació definitiva queda garantida per mitjà de la publicació de les vacants a proveir amb caràcter previ a l'adjudicació d'estes amb indicació dels requisits per a la provisió d'estes i les seues característiques.  
Així doncs, en aplicació de la present norma quedaran catalogats amb el requisit lingüístic de valencià els llocs afectats, i seran objecte de publicitat a través dels instruments organitzatius semblants a les relacions de llocs de treball específics de l'Administració educativa, de conformitat amb el que preveu l'article 74 de la Llei 7/2007, de 12 d'abril.  
  
A la vista de tot el que s'ha exposat, en l'exercici de les competències de desplegament legislatiu i execució en matèria d'educació i del règim estatutari dels funcionaris de la Generalitat, reconegudes pels articles 50.1 i 53 de l'Estatut d'Autonomia de la Comunitat Valenciana, així com de la competència exclusiva de foment de l'ensenyança del valencià prevista en l'article 6.3, i en el marc del Decret 127/2012, de 3 d'agost, del Consell, és procedent regular la catalogació amb el requisit lingüístic de valencià de determinats llocs de treball docents en centres docents públics i en els servicis o unitats de suport escolar i educatiu dependents de la Generalitat.  
  
En la tramitació d'esta orde s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i els articles 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
  
En virtut de les facultats anteriors, a proposta de la Direcció General de Centres i Personal Docent, de data 18 d'octubre de 2013, de conformitat amb esta, conformement amb el Consell Jurídic Consultiu de la Comunitat Valenciana, i en virtut de les competències que m'atribuïxen l'article 28.e de la Llei 5/1983, de 30 de desembre, del Consell, i l'article 6 del Decret 19/2012, de 7 de desembre, del president de la Generalitat, pel qual es determina les conselleries en què s'organitza l'administració de la Generalitat,  
  
ORDENE  
  
Article 1. Objecte  
1. Queden catalogats amb requisit lingüístic de valencià els llocs de treball corresponents als funcionaris docents del cos de mestres, professors tècnics de Formació Professional, professors d'Ensenyança Secundària i catedràtics d'Ensenyança Secundària en centres docents públics, així com els llocs de treball en servicis o unitats de suport escolar i educatiu públics, amb independència que siguen exercits pels funcionaris dels cossos mencionats o per funcionaris de qualssevol altres cossos docents; es consideren inclosos els llocs de funcionaris del cos d'inspectors d'Educació i els funcionaris del cos d'inspectors al servici de l'Administració educativa.  
  
2. Queden catalogats amb el requisit lingüístic de valencià els llocs de treball corresponents al professorat de religió catòlica en els nivells educatius de Primària, Educació Secundària Obligatòria i Batxillerat de centres docents públics.  
  
Article 2. Requisits de capacitació lingüística  
Es considerarà que té el coneixement adequat de valencià el professorat mencionat en l'article 1 que estiga en possessió de les titulacions administratives que faculten per a l'ensenyament en valencià en les ensenyances no universitàries a la Comunitat Valenciana.   
  
Article 3. Supòsits d'exigència de la capacitació lingüística  
L'acreditació del coneixement o capacitació lingüística adequada a què es referix l'article 2 s'exigirà en:  
1. L'exercici d'algun dels llocs esmentats en l'article 1 adjudicats per qualsevol dels sistemes de provisió legal o reglamentàriament establits.  
2. Els nomenaments de personal funcionari interí i la contractació de personal laboral temporal.  
  
Article 4. Excepció en l'exigència del requisit o capacitació lingüística  
  
Excepcionalment, a falta de personal que reunisca els requisits indicats en l'article 2 de la present norma, disponible segons els procediments legalment establits, i subsidiàriament a estos, i a l'efecte de fer complir el dret a l'educació dels alumnes, establit en l'article 27 de la Constitució Espanyola, s'autoritza l'òrgan competent en matèria de personal docent a proveir els llocs de treball amb caràcter no definitiu, amb el personal que no acredite els dits requisits.  
  
  
DISPOSICIONS ADDICIONALS  
  
Primera. Inexigibilitat del requisit o capacitació lingüística al personal contractat especialista.  
Al personal contractat especialista no li serà exigible el requisit o la capacitació lingüística prevista en la present norma.  
Segona. Interpretació i aplicació  
S'autoritza els òrgans competents en matèria de personal docent i d'ordenació acadèmica perquè, en l'àmbit de les seues competències respectives, dicten totes les resolucions i instruccions que siguen necessàries per a la interpretació i aplicació del que establix esta norma.  
  
Tercera. No increment del gasto públic   
L'aplicació i el posterior desenrotllament d'esta norma no podrà tindre incidència en l'increment de la dotació de tots i cada un dels capítols de gasto assignada a la conselleria competent en matèria d'educació i, en tot cas, haurà de ser atés amb els mitjans personals i materials de l'esmentada conselleria.  
  
DISPOSICIÓ TRANSITÒRIA  
  
Única. Període transitori per al compliment del requisit lingüístic per al personal docent dependent de la conselleria competent en matèria d'educació  
1. El professorat de religió, així com els funcionaris dels cossos docents afectats per la present norma que no reunisquen el requisit lingüístic de valencià, tindran un termini de 4 anys per a acreditar-lo a comptar des de l'entrada en vigor d'esta orde, sense perjuí del que disposa el paràgraf següent.  
Els interessats que participen en procediments de provisió, els efectes dels quals hagen de desplegar-se a partir de l'1 de setembre de 2017, hauran d'acreditar el requisit lingüístic en el termini previ que establisca la respectiva convocatòria.  
2. Finalitzat el període transitori, el professorat de religió amb contracte laboral indefinit i destinació definitiva i els funcionaris de carrera afectats per la present norma amb destinació definitiva que no reunisquen el requisit lingüístic podran romandre en les seues destinacions definitives i el seu dret a la mobilitat quedarà circumscrit a llocs de centres docents públics de localitats de predomini lingüístic castellà.  
  
3. Finalitzat el període transitori, el professorat de religió amb contracte laboral indefinit sense destinació definitiva i els funcionaris de carrera sense destinació definitiva que no reunisquen el requisit lingüístic tindran circumscrit el dret a la mobilitat a llocs de centres docents públics en localitats de predomini lingüístic castellà.  
4. Finalitzat el període transitori, no podrà contractar-se cap professor de religió que no reunisca el requisit lingüístic de valencià, i els integrants de les borses de treball de mestres, de professors d'Ensenyança Secundària, professors tècnics de Formació Professional i inspectors accidentals que no reunisquen l'esmentat requisit quedaran exclosos de la borsa corresponent.  
5. Als funcionaris de carrera del cos de mestres no els serà aplicable el període transitori mencionat en l'apartat 1 de la present disposició transitòria primera, ja que el coneixement del valencià en els termes que preveu la present norma ja era exigible abans de l'entrada en vigor d'esta i, com a conseqüència, des de l'entrada en vigor de la present orde tots aquells que no reunisquen el requisit lingüístic podran romandre en les seues destinacions definitives i el seu dret a la mobilitat quedarà circumscrit a llocs de centres docents públics de localitats de predomini lingüístic castellà.  
Per la seua banda, durant el període transitori previst en l'apartat 1 de la present disposició transitòria primera, els funcionaris interins del cos de mestres que no reunisquen el requisit lingüístic únicament podran accedir a llocs de centres docents públics de localitats de predomini lingüístic castellà.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa la present orde.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 6 de novembre de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI